PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2005/ZK/3/1/030	Bratislava 17. marca 2005

Protimonopolný úrad Slovenskej republiky, odbor koncentrácií v správnom konaní začatom na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom GRAFOBAL GROUP, a.s., Sasinkova 5, 811 08 Bratislava, IČO: 35 750 791, zastúpeným Mgr. Petrom Ďurčekom, advokátom, Radvanská 29, 811 01 Bratislava, vo veci koncentrácie podnikateľov GRAFOBAL GROUP, a.s., Sasinkova 5, 811 08 Bratislava, IČO: 35 750 791 a Slovenská produkčná, a.s., Brečtanová 1, 831 01 Bratislava, IČO: 35 843 624 a podľa zákona č. 71/1967 Zb. o správnom konaní (správny poriadok) v znení neskorších predpisov 

r o z h o d o l

na základe § 22 ods. 1 písm. d) v spojení s § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcej v získaní priamej kontroly podnikateľom GRAFOBAL GROUP, a.s., Sasinkova 5, 811 08 Bratislava, IČO: 35 750 791 nad podnikom podnikateľa Slovenská produkčná, a.s., Brečtanová 1, 831 01 Bratislava, IČO: 35 843 624 na základe Zmluvy o odplatnom prevode cenných papierov emitenta Slovenská produkčná, a.s. uzatvorenej medzi podnikateľmi GRAFOBAL GROUP, a.s., Sasinkova 5, 811 08 Bratislava, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431 zo dňa 25. 11. 2004 z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným pod číslom 6756/2004 dňa 23. 12. 2004 prostredníctvom splnomocneného právneho zástupcu Mgr. Petra Ďurčeka, advokáta, Radvanská 29, 811 01 Bratislava doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spočívajúcej v nadobudnutí výlučnej kontroly spoločnosťou GRAFOBAL GROUP, a.s., Sasinkova 5, 811 08 Bratislava, IČO: 35 750 791 (ďalej len „Grafobal“) nad podnikom podnikateľa Slovenská produkčná, a.s., Brečtanová 1, 831 01 Bratislava, IČO: 35 843 624 (ďalej len „Slovenská produkčná“) na základe Zmluvy o odplatnom prevode cenných papierov emitenta Slovenská produkčná uzatvorenej medzi podnikateľmi GRAFOBAL GROUP, a.s., Sasinkova 5, 811 08 Bratislava, IČO: 35 750 791 a Česká produkční 2000, a.s., Kříženeckého nám. 322/5, Hlubočepy, 152 00 Praha 5, Česká republika, IČO: 25653431 zo dňa 25. 11. 2004 (ďalej len „Zmluva“).
 
Na základe tohto oznámenia sa dňa 23. 12. 2004 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo správneho konania 0144/OK/2004, o čom úrad informoval oznamovateľa koncentrácie listom č. 340/PMÚ SR/2005 zo dňa 21. 1. 2004.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť.

Oznamovateľ koncentrácie doplnil oznámenie koncentrácie listom zaevidovaným úradom pod číslam 1253/2005 dňa 4. 3. 2005.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Spoločnosť Grafobal je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 1820/B. Grafobal je spoločnosťou holdingového typu, ktorá zastrešuje činnosti jej dcérskych spoločností v oblasti výroby tovaru z papiera a lepenky (Grafobal, a.s., Skalica), tlače kníh, novín a časopisov (Slovenská Grafia, a.s., Bratislava, Polygraf Print Prešov, Bratislavské tlačiarne, a.s., Bratislava, Svornosť, a.s., Bratislava, Versus, a.s., Bratislava), distribúcie tlače, tabaku a doplnkového tovaru (MediaPrint-Kapa), reklamy (Euro RSCG Artmedia, s.r.o., Bratislava) a vo vydavateľskej činnosti (Mladé Letá, a.s., Bratislava). 

Zároveň spoločnosť Grafobal podniká spoločne so spoločnosťou Česká produkční 2000, a.s., Praha prostredníctvom spoločností MAC TV, s.r.o., Brečtanová 1, 831 01 Bratislava, IČO: 006 18 322  (ďalej len „Mac TV“) a MAG MEDIA, a.s., Grösslingova 55, 811 09 Bratislava, IČO: 35 831 316 v oblasti prevádzkovania televízneho vysielania. Spoločnosť Mac TV poskytuje programovú službu pod názvom televízia Joj.

Vzhľadom na to, že spoločnosť Grafobal je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Spoločnosť Slovenská produkčná je akciovou spoločnosťou zapísanou v Obchodnom registri Okresného súdu Bratislava I, oddiel Sa, vložka číslo 3006/B. Predmetom činnosti spoločnosti Slovenská produkčná je podľa výpisu z obchodného registra audiovízia, vydávanie a rozmnožovanie nahraných nosičov zvukových a zvukovoobrazových záznamov, technické a organizačné zabezpečenie pri výrobe filmu, producentská činnosť v oblasti videotvorby a iné. V skutočnosti Slovenská produkčná vystupuje ako servisná spoločnosť televízie Joj, ktorá zabezpečuje výrobu programov a iných audiovizuálnych diel výhradne pre televíziu Joj.

Vzhľadom na to, že spoločnosť Slovenská produkčná je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 25. 11. 2004 uzavreli podnikatelia Grafobal a Česká produkční 2000, a.s., Praha Zmluvu, na základe ktorej podnikateľ Grafobal nadobudne 50 % akcií podnikateľa Slovenská produkčná. Keďže podnikateľ Grafobal už pred predmetnou transakciou vlastnil 50 % akcií podnikateľa Slovenská produkčná, bude v končenom dôsledku vlastniť 100 % akcií podnikateľa Slovenská produkčná. Na základe analýzy predložených stanov spoločnosti Slovenská produkčná úrad zistil, že po transakcii bude vykonávať podnikateľ Grafobal nad spoločnosťou Slovenská produkčná výlučnú kontrolu. Podnikateľ Grafobal na základe vlastníctva 100 % akcií podnikateľa Slovenská produkčná bude mať možnosť samostatne rozhodovať o činnosti podnikateľa Slovenská produkčná, keďže uvedenou transakciou získa rozhodujúci vplyv na valnom zhromaždení podnikateľa Slovenská produkčná a tým aj právo menovať členov dozornej rady a predstavenstva podnikateľa Slovenská produkčná. Vzhľadom na to, že pred transakciou vykonávali v spoločnosti Slovenská produkčná spoločnú kontrolu podnikatelia Grafobal a Česká produkční 2000, a.s., Praha, došlo uvedenou transakciou k zmene kvality kontroly a teda ku koncentrácií. Z vyššie uvedených skutočností dospel úrad k záveru, že na základe Zmluvy dochádza k získaniu priamej kontroly podnikateľom Grafobal nad podnikom podnikateľa Slovenská produkčná a teda ku koncentrácií podnikateľov Grafobal a Slovenská produkčná podľa § 9 ods. 1 písm. b) v spojení s § 9 ods. 4 písm. b) zákona.

Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Na základe vyššie uvedeného úrad zistil, že účastníkom správneho konania je v tomto prípade podnikateľ Grafobal, ktorý získal priamu kontrolu nad podnikom podnikateľa Slovenská produkčná.

Účastníkmi koncentrácie sú podnikatelia, ktorí získavajú kontrolu nad podnikom iného podnikateľa ako aj podnikateľ, ktorý je predmetom koncentrácie, teda nad ktorým je priama alebo nepriama kontrola získavaná. Z uvedeného vyplýva, že účastníkom predmetnej koncentrácie je podnikateľ Grafobal, ktorý získal priamu kontrou nad podnikom podnikateľa Slovenská produkčná, ako aj podnikateľ Slovenská produkčná, nad ktorým bola na základe Zmluvy kontrola získaná.

Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie sa za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov:
a)	účastníka koncentrácie, 
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu 
2.	má právo vykonávať viac ako polovicu hlasovacích práv
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b)
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Na základe informácií poskytnutých v oznámení koncentrácie úrad zistil, že spoločný celosvetový celkový obrat podnikateľov Grafobal a Slovenská produkčná za uzavreté účtovné obdobie predchádzajúce vzniku koncentrácie, t.j. rok 2003 presahuje 1,2 mld. Sk. Úrad ďalej zistil, že podnikateľ Slovenská produkčná za uzavreté účtovné obdobie predchádzajúce vzniku koncentrácie dosiahol v Slovenskej republike celkový obrat nižší ako 360 mil. Sk, a teda koncentrácia nepodlieha kontrole úradu podľa § 10 ods. 1 písm. a) zákona.

V nasledujúcom úrad zisťoval, či druhý účastník koncentrácie, podnikateľ Grafobal dosiahol v Slovenskej republike obrat aspoň 500 mil. Sk a aspoň jeden ďalší účastník koncentrácie dosiahol celosvetový celkový obrat najmenej 1,2 mld. Sk. Aj keď celkový obrat podnikateľa Grafobal v Slovenskej republike presiahol 500 mil. Sk, celosvetový celkový obrat podnikateľa Slovenská produkčná nedosiahol 1,2 mld. Sk. Na základe uvedeného úrad zistil, že predmetná koncentrácia nepodlieha kontrole úradu ani podľa § 10 ods. 1 písm. b) zákona.

Z vyššie uvedeného vyplýva, že posudzovaná koncentrácia nepodlieha kontrole úradu. Z tohto dôvodu úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Peter Ďurček
advokát
Radvanská 29
811 01  Bratislava